சமர்கண்டிலிருந்து இந்தியாவிற்கு சலால் அத்-தினை துரத்திக்கொண்டு வந்த செங்கிஸ்கான் 1221 இல் நடந்த சிந்து நதி யுத்தத்தில் அவரை தோற்கடித்தார். சலால் அத்-தினை தொடர்ந்து துரத்துவதற்காக இரண்டு தியுமன்களை (20,000 படைவீரர்கள்) தனது தளபதிகளான தோர்பே மற்றும் பாலா ஆகியோர்களின் தலைமையில் அனுப்பி வைத்தார். சலால் அத்-தினை லாகூர் பகுதி முழுவதும் மங்கோலிய தளபதியான பாலா துரத்தினார். முல்தான் மாகாணத்தின் வெளி பகுதிகளையும் தாக்கினார். ஒரு கட்டத்தில் லாகூரின் வெளிப் பகுதிகளைக் கூட சூறையாடினார். தனது படைவீரர்களை மீண்டும் சேர்த்த சலால் அத்-தின் யுத்தத்தில் தப்பிப் பிழைத்தவர்களைக் கொண்டு ஒரு சிறிய ராணுவத்தை அமைத்தார். தில்லி சுல்தானகத்தின் துருக்கிய ஆட்சியாளர்களிடம் கூட்டணி அல்லது தஞ்சம் அடைவதற்கான முயற்சிகளில் ஈடுபட்டார். ஆனால் அவரது கோரிக்கைகள் நிராகரிக்கப்பட்டன.

சலால் அத்-தின் பஞ்சாபின் உள்ளூர் ஆட்சியாளர்களை எதிர்த்து போர் புரிந்தார். ஆனால் திறந்தவெளியில் பல ஆட்சியாளர்களால் தோற்கடிக்கப்பட்டார். பின்னல் சலால் அத்-தின் பஞ்சாபின் வெளி பகுதிகளுக்கு பின்வாங்கினார். முல்தானில் அடைக்கலம் அடைந்தார்.

சிந்து மாகாணத்தின் உள்ளூர் ஆளுநருக்கு எதிராக சலால் அத்-தின் சண்டையிட்டுக் கொண்டிருந்தபோது தெற்கு ஈரானின் கிர்மான் மாகாணத்தில் எழுச்சி ஏற்பட்டதை கேட்டறிந்தார். உடனே தெற்கு பலுசிஸ்தான் வழியாக அம்மாகாணத்தை நோக்கி அவர் பயணித்தார். சலால் அத்-தினுடன் கோர் மற்றும் பெஷாவரில் இருந்து வந்த படைகளும் இணைந்து கொண்டன. அப்படையில் கல்ஜி, துர்கோமன் மற்றும் கோரி பழங்குடி இனங்களை சேர்ந்த வீரர்களும் இருந்தனர். தன்னுடைய புதிய கூட்டாளிகளுடன் கஜினியை நோக்கி சலால் அத்-தின் அணி வகுத்தார். சலால் அத்-தினை வேட்டையாடுவதற்காக நியமிக்கப்பட்ட துர்தை தலைமையிலான மங்கோலிய படையை சலால் அத்-தின் தோற்கடித்தார். வெற்றி பெற்ற சலால் அத்-தினின் கூட்டாளிகள் போரில் கிடைத்த பொருட்களை பிரித்துக் கொள்வதில் சண்டையிட ஆரம்பித்தனர். இறுதியாக கல்ஜி, துர்கோமன் மற்றும் கோரி பழங்குடியினத்தவர்கள் சலால் அத்-தினை அப்படியே விட்டுவிட்டு பெஷாவருக்கு திரும்பினர். இந்த நிகழ்வு நடந்து முடிந்த நேரத்தில் செங்கிஸ்கானின் மூன்றாவது மகனான ஒகோடி கான் மங்கோலியப் பேரரசின் பெரிய கானாக பதவியில் அமர்ந்திருந்தார். கானால் அனுப்பப்பட்ட சோர்மகான் எனும் மங்கோலிய தளபதி சலால் அத்-தினை தாக்கித் தோற்கடித்தார். இவ்வாறாக குவாரசமிய ஷாவின் அரசமரபு முடிவுக்கு வந்தது.

தைமூர் மற்றும் பாபர்
சகதை கானேடு மற்றும் கல்ஜிக்கள்
பின்புலம்
மங்கோலியர்கள் காஷ்மீரை கைப்பற்றுதல் மற்றும் தில்லி சுல்தானகத்துடனான மோதல்கள்